मानव जीवनलाई परिभाषित गराउँदै समानताले युक्त र सभ्य समाजको निर्माणका लागि अघि बढ्न प्रेरणा दिने साहित्य मलाई मनपर्छ । मूलतः मलाई समाजवादी यथार्थवादी धारालाई ग्रहण गरेर सिर्जना गरिएका साहित्यहरू मन पर्छन् । लेख्य परम्परामा साहित्यको उपस्थिति अरूभन्दा भिन्न र विशिष्ट छ । उन्नत विचार र कलालाई संयोजन गरिएका रचनाहरूलाई म उत्कृष्ट लेखन ठान्दछु । कलाविहीन लेखोटमा जतिसुकै सुन्दर विचारहरू प्रस्तुत होऊन, तिनीहरूलाई साहित्यको कोटिमा राखेर प्रचार गरिनुहुँदैन भन्ने मेरो धारणा छ । तिनीहरूको आफ्नो ठाउँमा बेग्लै महत्व छ ।
